|  |
| --- |
| EnergistyrelsenCarsten Niebuhrs Gade 431577 København Vens@ens.dk Høringssvaret er sendt elektronisk til ens@ens.dk med kopi til jge@ens.dk / jnr. 2023 - 12235.  |

**Høring over forslag til lov om ændring af lov om elforsyning, lov om**

**gasforsyning og straffeloven (Gennemførelse af elmarkedsdirektivet m.v.)**

Landbrug & Fødevarer har den 28. juni 2024 modtaget høring over forslag til lov om ændring af lov om elforsyning, lov om gasforsyning og straffeloven (Gennemførelse af elmarkedsdirektivet m.v.). Vores bemærkninger til høringsudkastet følger nedenfor.

**Gennemførelse af elmarkedsdirektivet**

Formålet med høringen er en gennemførelse af EU's elmarkedsreform via elmarkedsdirektivet, som indeholder en række interessante nybrud, der skal videreudvikle elmarkedet i lyset af energikrisen i 2022 og samtidigt understøtte den grønne omstilling. Det fremgår at brugere tilføjes nye rettigheder, dels retten til energideling og dels at brugerne kan koble flere leverandører til det samme målepunkt.

*Energideling*

Direktivet lægger op til øget fleksibilitet i elnettet, da der åbnes op for at egenproduceret VE kan

deles med andre brugere uafhængigt af den geografiske placering indenfor de to budzoner DK1 og DK2. Delingen foretages på det ubalancerede marked, så den økonomiske leverandørforpligtelse for ubalancer indgår ikke. Det er et krav, at der oprettes en tilslutningsaftale via et elhandelsselskab.

De nuværende rammer for oprettelse af lokale energifællesskaber har tilsyneladende ikke været gode nok, da forankringen heraf er udeblevet. Med lovforslaget fjernes kravet om at energideling i et energifællesskab skal være bundet op på sin egen juridiske enhed. Alternativet som skitseret her betyder, at staten forpligtes til via Datahubben, at oprette en energidelingsplatform, som vil være det tekniske bindeled for delingen af elektricitet. Med etableringen af den centraliserede delingsplatform elimineres ideen om lokale deling, ikke mindst fordi lovforslaget i sin præsenterede form muliggør deling på tværs af aftagernumre inden for samme CVR. Landbrug & Fødevarer finder lovforslagets tiltag for positivt, ikke mindst understreget af at lette flere tekniske udfordringer ved det nuværende forsøg på at energidele. Den øgede fleksibilitet med deraf bedre afbalancering i elmarkedet vil forhåbentligt på sigt kunne mere end opveje etableringsomkostningerne på 30-35 mio. kr. samt de årlige driftsomkostninger på yderligere 4-6 mio. kr.

*Bag måleren*

Med øget elektrificering stiger behovet samtidigt for fleksibilitet ikke blot for elnetvirksomhederne men også for de individuelle brugere af nettet. Med øget digitalisering er det samtidigt teknisk muligt at levere stadigt mere komplekse løsninger. Lovforslaget formaliserer reelt den praksis som allerede er på markedet i dag, hvor mange forbrugere ud over hovedmåleren ved huset, har en bi-måler til elbilen. Landbrug & Fødevarer støtter øget fleksibilitet, hvilket tilgodeser dels de individuelle brugerne af nettet, samtidigt med en bedre balancering af nettet. Denne form for fleksibilitet bør bero på frivillighed og ikke nødvendigvis være et varsel om fremtidige lovkontrolkrav bag måleren.

*Fastprisaftaler til private*

Med introduktionen af PPA’ere i 2019, har erhvervslivet haft mulighed for at indgå elhandelsaftaler med et energiselskab. Nu får almindelige elbrugerne en nogenlunde tilsvarende mulighed for at indgå uopsigelige tidsbegrænsede fastpriselektricitetsleveringskontrakter på minimum 1 års varighed. I første omgang er det et kommende lovkrav, at de største el-handlere skal tilbyde disse kontrakter.

Vished om fremtidige omkostninger giver øget økonomisk sikkerhed, hvilket i mange tilfælde har været ønskværdigt for erhvervslivet. Landbrug & Fødevarer finder det positivt, at private elforbrugere nu får en nogenlunde tilsvarende mulighed. Dette ikke mindst i lyset af energikrisen i 2021-22, hvor mange kunder uden fastprisaftaler kom i klemme.

Landbrug & Fødevarer vil gerne forbeholde os muligheden for at vende tilbage med yderligere kommentarer, hvis vi finder behov for dette. Ønskes ovenstående uddybet er Energistyrelsen velkommen til at rette henvendelse til undertegnede.

Med venlig hilsen

Finn Christensen

Klima & Energi

M +45 2724 5639

E fch@lf.dk